對酒示行簡
作者：白居易
朝代：唐

paragraphs: 今旦一尊酒，歡暢何怡怡。
此樂從中來，他人安得知。
兄弟唯二人，遠別恆苦悲。
今春自巴峽，萬里平安歸。
復有雙幼妹，笄年未結褵。
昨日嫁娶畢，良人皆可依。
憂念兩消釋，如刀斷羈縻。
身輕心無繫，忽欲凌空飛。
人生苟有累，食肉常如飢。
我心既無苦，飲水亦可肥。
行簡勸爾酒，停杯聽我辭。
不歎鄉國遠，不嫌官祿微。
但願我與爾，終老不相離。